《满江红 江村夏咏十首 其一》
清代·陈维崧

百顷风潭，镇日展、风漪八尺。向此处、未妨饮啖，且须琴弈。

篱笋细腌红缕豉，吴盐小下银丝鲫。待体中、脱复有佳时，哦周易。

北垞外，寒云白。西崦畔，苍烟积。更水凫将子，纵横飞拍。

老子难抛白玉麈，少年喜拓黄金戟。总风情、输与牧牛儿，斜阳笛。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。